**Spanske Teresa var endelig ved at få et job, da corona ramte. Men måske er der lys på vej for Sydeuropas ‘tabte generation**

Illustration: Maria Hergueta for Zetland

Af [**Sidsel Hoe**](https://www.zetland.dk/skribent/aO9kVR61)19. august 2020⋅

**TERESA MONTEAGUDOS LIV** så lysere ud, end det havde gjort længe. Det var ikke, fordi hun havde mange penge, men hun klarede sig. Hendes luksus var medlemskabet af en crossfit-klub, og som mange andre spaniere på hendes alder boede 27-årige Teresa på et værelse i sin mor og fars lejlighed.

Men hun havde fået en praktikstilling i et hotelfirma – og ikke nok med det: Hendes arbejdsgiver havde lovet hende en fast kontrakt, når hun blev færdig med sin uddannelse. Hun ville få en lønstigning fra omkring 6.000 kroner om måneden til 10.500 kroner.

“Jeg var begyndt at tænke på, at jeg skulle have min egen lejlighed,” husker Teresa Monteagudo.

Midt i marts blev den 27-årige spanier sendt hjem fra arbejdet på grund af coronavirussets smittefare. Og i slutningen af måneden fik hun opkaldet. Nu ringede chefen og fortalte, at hun var fyret.

“Det tog mig flere år at finde det job,” fortæller hun over en videoforbindelse fra forældrenes lejlighed i byen Zaragoza 300 kilometer vest for Barcelona. Praktikstillingen havde hun fået, mens hun uddannede sig i forretningsadministration. Arbejdet var okay. Hun sad i kundeservice for et større netværk af hotelvirksomheder og tog imod opkald fra gæster fra hele verden.

Teresa har brunt, krøllet hår og stærke overarme fra sin træning. Hun taler et hurtigt engelsk med spansk accent og fortæller fattet og faktuelt om sin situation. Om, at hun blev færdig med en journalistuddannelse i 2016. Om, at hun nu er i gang med sin tredje masteruddannelse siden da. Da den unge spanier skal svare på, hvordan hun havde det efter telefonopkaldet, knækker hendes stemme.

“Jeg blev ked af det,” siger Teresa Monteagudo.“Det er, som om alting er gået i stå.”

(…) uretfærdigheden er dybere for et par bestemte ungdomsgenerationer – både i Sydeuropa og USA. Det gælder også for højtuddannede unge som Teresa Monteagudo, der har studeret til både journalist og lærer og har læst både geografi og forretningsadministration. Unge, der har forsøgt at gøre alt det rigtige – men er blevet voksne på et forkert tidspunkt. Midt i to økonomiske nedture af historisk karakter.

Snart er de ikke engang unge længere.

“Jeg er jo ved at blive voksen. Jeg bliver snart 30, og det føles, som om jeg ikke har nogen fremtid.”

Men hvad er det egentlig for en fremtid, der venter Teresa og resten af den sydeuropæiske ungdom? Og er generationen helt så tabt, som statistikkerne kunne tyde på?

**NÅR EN ØKONOMISK KRISE** rammer et samfund, er det velkendt, at tabet af jobs især rammer de unge – både først og hårdest. Økonomer forklarer det med nogle ret simple mekanismer. At det første, virksomheder gør i en krise, er at stoppe for nye ansættelser. Det gør det svært for de nyuddannede at få et job. At det oftere er unge mennesker, der er løst tilknyttet til arbejdsmarkedet med midlertidige kontrakter eller hurtigere opsigelser.

Selv om de spanske unge er den bedst uddannede generation i landets historie, så ligger ungdomsarbejdsløsheden markant højere end før i tiden. Tallet opgør antallet af 15-25-årige spaniere uden arbejde. (…) I foråret 2020 blev Spanien ramt af et af Europas voldsomste udbrud af coronavirusset, og store dele af landet lukkede ned. En ny økonomisk nedtur var begyndt, og nogle måneder senere passerede ungdomsarbejdsløsheden igen 40 procent. Også Grækenland og Italien kæmper med høj arbejdsløshed blandt de unge.

**TERESA MONTEAGUDO ER FØDT** i 1993, og som mange af hendes jævnaldrende i *millennial*-generationen blev hun uddannet i efterdønningerne af en finanskrise. Med coronakrisen og den tabte praktikstilling er hun tilbage, hvor hun har været de fleste af årene siden.

“Jeg tjener ikke nogen penge længere. Jeg kan ikke købe noget længere, intet nyt tøj for eksempel. Jeg betaler kun for min træning.”

Langt de fleste af hendes venner står i lignende situationer. Faktisk kan hun kun komme i tanke om en enkelt veninde, for hvem det er lykkedes at få et fast job. “Jeg ved ikke, hvad jeg skal gøre. Mine forældre går snart på pension, og vi er den næste generation.” Lige nu, tilføjer Teresa Monteagudo, ser det ud, som om tingene “kun bliver værre”.

Den pessimisme og manglende tro på samfundets lyksaligheder går igen i min samtale med den unge Teresa Monteagudo – og i mange andre interviews og samtaler med *millennials* som hende.

**TERESA MONTEAGUDO BLIVER NÆRMEST** mundlam, da jeg spørger hende, hvilket arbejde hun allerhelst ville have, hvis hun selv kunne bestemme. “Det er mærkeligt,” siger hun. “Jeg tænker normalt ikke på mine drømme. Jeg har ikke været en drømmer i lang tid.” Efter en tænkepause svarer hun alligevel. Og fortæller om dengang, hun gjorde sit journaliststudie færdigt og var i praktik på spansk nationalradio. “Det var sjovt,” husker hun og tilføjer, at hun interesserer sig meget for kunst og kultur.

Men hun har allerede lagt en plan, og den har ikke noget med radio at gøre. Når hun har afsluttet sin master i forretningsadministration, vil hun vende tilbage til sin læreruddannelse. Hun mangler en enkelt eksamen, der vil give hende mulighed for at undervise unge børn. En ansættelse ved det offentlige virker som det mest realistiske scenarie, fortæller hun. Dér kan man få et godt og sikkert job, og hun tror på, at det kan lykkes.

Hendes løsning er at kæmpe videre – og så at gå på kompromis med tanken om, at man kunne blive, lige hvad man drømte om.

“Jeg vil have en fremtid,” siger hun. “Så jeg tager de muligheder, jeg får.”

